यौन वर्जनाओं व कुण्ठाओं की बात भी ये मीडिया व्यवसायी इस तरह करते हैं जैसे उनसे पहले कभी किसी ने इस बात की चर्चा ही न की हो। इस सदी के तमाम स्वदेशी व विदेशी विचारकों व साहित्यकारों द्वारा मध्युगीन एवं विक्टोरियन वर्जनाओं और तज्जनित कुण्ठाओं के विरुद्ध किए गए लम्बे व वास्तविक संघर्ष के परिणामस्वरूप पोषित प्रौढ़ मानसिकता को एक तरफ रख कर यौन-स्वच्छंदता और सामाजिक अनैतिकता को ये स्वार्थी व्यवसायी इन वर्जनाओं व कुण्ठाओं की चिकित्सा के रूप में पेश करना चाहते हैं। ऐसा नहीं कि ये लोग कला की वास्तविकताओं, उसकी सीमाओं व उसके सामाजिक सरोकारों से अनभिज्ञ हों, किन्तु अधिक पैसे का लालच इन पर इस तरह हावी है कि उसकी खातिर ये कला संबंधी हर सिद्धान्त व सत्य की अनदेखी कर देना चाहते हैं। वे इस बात को बख़ूबी जानते हैं कि मंच पर यातना व हत्या जैसी घटनाओं का प्रदर्शन शास्त्रों में प्राचीन काल से वर्जित रहा है किन्तु अपने दर्शकों की संवेदनाओं को अधिकाधिक भोथरी बनाकर उन्हें अधिकाधिक हिंसक व उत्तेजक दृश्यों के लिए तैयार करने पर आमादा इन लोगों ने लोकरंजन के साथ निबाहे जाने वाले अपने तमाम धर्म व सामाजिक दायित्व को ताक पर रख दिया है। ये लोग इतने नादान नहीं कि ये अश्लीलता व हिंसा के दर्शक मन पर होने वाले प्रभाव से अनभिज्ञ हों। ये जानते हैं कि उनका वैसा करना लोगों की अमानवीयता और स्वेच्छाचारिता में ही वृद्धि करेगा। पिछले जातीय दंगों में सूरत जैसे शहरों में स्त्रियों के साथ की गई ज़्यादतियों तथा जलगांव जैसे कस्बों में भीतर ही भीतर पनपती गई अनैतिकता को उन्हीं तत्त्वों से पोषण मिला है जो अपनी वासनापूर्ति के लिए अधिकाधिक अभद्रता की मांग करते आए हैं और जो साथ ही मानवीय हिंसा व क्रूरता के प्रति अधिकाधिक असंवेदनशील होते गए हैं।